**ANUNŢ**

**privind selecția a 5 experţi în vederea participării la 5 workshop-uri de formare continuă pentru procurori care ocupă funcții de conducere și manageri economici în domeniul managementului judiciar, organizate în cadrul proiectului „*Asistență pentru consolidarea capacității sistemului judiciar din România de a face* *față noilor provocări legislative și instituționale*”, finanţat în cadrul Mecanismului Financiar Norvegian 2009-2014**

Mecanismul Financiar Norvegian 2009 – 2014[[1]](#footnote-1), în cadrul căruia România beneficiază de o asistenţă financiară totală în valoare de 115,20 milioane Euro, îşi propune să contribuie la reducerea disparităţilor economice şi sociale din Spaţiul Economic European şi la consolidarea relaţiilor de cooperare între statul donator (Norvegia) şi statele beneficiare prin intermediul sectoarelor prioritare propuse.

Consiliul Superior al Magistraturii, în calitate de promotor de proiect, implementează în parteneriat cu Institutul Naţional al Magistraturii, Şcoala Naţională de Grefieri, Inspecţia Judiciară, Consiliul Europei şi Administraţia Naţională a Instanţelor din Norvegia proiectul ***„Asistenţă pentru consolidarea capacităţii sistemului judiciar din România de a face față noilor provocări legislative şi instituţionale”*,** având ca obiectiv general consolidarea capacităţii sistemului judiciar român cu privire la aplicarea noilor coduri, prin dezvoltarea unui plan de pregătire şi a unor instrumente adecvate menite să ofere formare profesională continuă, să dezvolte ghiduri de formare şi materiale didactice pentru magistraţi şi alte categorii de personal din sistemul judiciar.

Printre activităţile propuse pentru realizarea obiectivelor proiectului, în cadrul output-ului 2.3 – *Întărirea capacităţii instituţionale a instanţelor şi parchetelor prin formarea profesională în domeniul managementului judiciar a magistraţilor cu funcţii de conducere şi a managerilor economici****,*** urmează a fi organizate ***5 workshop-uri de formare profesională, la care vor fi invitaţi să participe procurori care ocupă funcţii de*** ***conducere la nivelul parchetelor de pe lângă curțile de apel și tribunale, precum şi managerii economici ai aceloraşi unităţi de parchet.***

Calendarul workshop-urilor este următorul:

* 12-13 martie 2015, București;
* 20-21 aprilie 2015, Timișoara;
* 11-12 iunie 2015, Iaşi;
* 15-16 octombrie 2015, Cluj-Napoca;
* 9-10 noiembrie 2015, Brașov

În vederea organizării celor 5 workshop-uri, Consiliul Superior al Magistraturii și Institutul Național al Magistraturii îşi propun să selecteze  **5 experţi specializați în domeniul managementului judiciar (2 procurori şi 3 experţi în domeniul managementului).**

La fiecare din cele 5 sesiuni de formare vor participa un expert român/doi experţi români şi 2 experţi străini desemnaţi de Consiliul Europei şi Administraţia Naţională a Instanţelor din Norvegia.

Limba de lucru a seminariilor este limba română, fiind asigurată traducerea din/în limba engleză.

Experţilor români selectaţi li se vor asigura toate costurile privind cazarea şi masa, transportul intern şi vor beneficia de un onorariu de maximum 300 euro/zi de seminar. Toate beneficiile de natură financiară vor fi asigurate în baza contractului ce va fi încheiat între fiecare expert şi Consiliul Superior al Magistraturii.

 Conform prevederilor contractuale, fiecare expert va avea următoarele **obligaţii** principale:

 - *să colaboreze cu experţii străini în vederea definitivării agendei şi metodologiei de organizare a activităţilor;*

 *- să elaboreze suportul de curs şi alte materiale necesare derulării celor 5 sesiuni de formare;*

 *- să participe pe toată durata activităţii de formare profesională, să modereze activitatea de formare profesională şi să susţină prezentări conform agendei ce va fi elaborată în colaborare cu experții străini.* Prezentările trebuie să aibă o abordare pragmatică, cu accent pe aspecte concrete de practică, tendințele la nivel regional și internațional.

 *- să transmită responsabilului de activitate din cadrul CSM/INM, prin e-mail, documentaţia suport elaborată pentru activitatea la care participă (materialele de formare- tematica, prezentări power-point, chestionare feed back, etc), cu observarea cerinţelor de vizibilitate ale proiectului, cu cel puţin 10 zile înainte de data desfăşurării activităţii;*

 *- să elaboreze un raport de seminar, în termen de 14 zile calendaristice de la data fiecărui workshop, în care va descrie temele prezentate, răspunsurile participanţilor şi eventualele dezbateri care au avut loc în legătură cu cele prezentate, precum şi eventualele soluţii propuse.*

**Selecția** experţilor se va realiza de către o comise desemnată de conducerea Consiliului Superior al Magistraturii în colaborare cu Institutul Naţional al Magistraturii

În prima etapă eliminatorie comisia va evalua, pe baza documentaţiei transmise, admisibilitatea candidaturilor sub aspectul îndeplinirii următoarelor cerințe:

1. respectarea termenului limită pentru depunerea candidaturilor;
2. respectarea documentației de înscriere indicate în anunțul de recrutare;
3. experiență profesională de cel puțin 7 ani în profesia de procuror, respectiv expert în domeniul managementului;
4. precizarea, de către expert, în cuprinsul scrisorii de intenţie, a ofertei financiare în privinţa onorariului pe zi; oferta financiară va avea o pondere de 20% în evaluarea candidaturilor în cadrul primei etape de selecţie.

În cea de-a doua etapă comisia va evalua candidaturile depuse ţinând seama de următoarele criterii :

1. cunoștinţe disciplinare aprofundate, raționamente, susținerea argumentată a punctelor de vedere;
2. capacitatea de planificare și organizare a unei sesiuni de formare continuă;
3. abilităţi didactice, capacitatea de comunicare şi relaţionare în lucrul cu adulții;
4. abilitatea de a lucra în echipă;
5. cunoașterea limbii engleze la nivel avansat;

**f**. experienţă anterioară relevantă în activitatea de formare în domeniul managementului judiciar, dovedită prin cursuri sau seminarii de formare profesională susţinute în acest domeniu.

**Plata experţilor**. În vederea efectuării plăţii, se va ţine cont de reglementările legislaţiei naţionale aplicabile în materie fiscală, astfel încât experţii selectaţi vor pune la dispoziţia Consiliului Superior al Magistraturii orice alt document necesar în acest scop.

Plata onorariilor experţilor se va face ţinându-se cont de prestarea efectivă a serviciilor contractate de către fiecare expert, în baza următoarelor documente: *cerere de plată; fişă de activitate; raport de seminar, agendă, suport de curs.*

**Persoanele interesate sunt rugate să transmită, în format electronic, următoarele documente:**

- **CV;**

-  **scrisoare de intenţie** (care va cuprinde informaţii cu privire la oferta financiară, motivele pentru care experţii se consideră calificaţi pentru sarcinile care trebuie îndeplinite, explicaţii cu privire la raţiunile pentru care aceştia sunt interesaţi de realizarea sarcinilor, precum şi descrierea pe scurt a celor mai relevante abilităţi sau experienţe ale candidaţilor)

- **plan de seminar;**

- **certificat de competenţă lingvistică pentru limba engleză** (în măsura în candidatul posedă un astfel de certificat).

**Documentele aferente dosarului de candidatură se transmit exclusiv în format electronic, până la data de 12 februarie 2015, ora 16:00, la adresele de e-mail** **nadia.taran@inm-lex.ro****, în atenţia d-nei Nadia-Simona Țăran, personal de specialitate juridică în cadrul Departamentului de formare continuă al INM** (telefon: 021.407.62.64) şi **epaunescu@csm1909.ro**, în atenţia **d-nei Elena Păunescu**, consilier în cadrul Direcţiei Afaceri Europene, Relaţii Internaţionale şi Programe (telefon: 021.319.81.89).

.

**Cătălin Andrei POPESCU**

**Director**

**Direcția Afaceri Europene, Relații Internaționale și Programe**

1. Informaţii suplimentare privind Mecanismul Financiar Norvegian 2009-2014 sunt disponibile la <http://norwaygrants.just.ro/>, <http://www.asistentasee.fonduri-ue.ro/ro/web/guest/acasa> și <http://eeagrants.org/>. [↑](#footnote-ref-1)